མེད་པར་གང་བར་འཁོད་དེ།མེ་ཏོག་དང་སྤོས་དང་ཕྲེང་བ་དང་བྱུག་པ་དང་ཕྱེ་མ་དང་རིན་པོ་ཆེའི་ཆར་རབ་ཏུ་འབེབས་ཤིང་།བཅོམ་ལྡན་འདས་ཆུ་དྲོན་ཡོད་པའི་སྒོ་ནས་རྒྱལ་པོའི་ཁབ་ཀྱི་གྲོང་ཁྱེར་ཆེན་པོར་གདུགས་ཚོད་ལ་གཤེགས་སོ།།དེའི་ཆོས་ཉིད་ནི་འདི་ཡིན་ཏེ།དེ་ལ་འདི་སྐད་ཅེས་བྱའོ།།སངས་རྒྱས་དེ་བཞིན་གཤེགས་པས་དུས་མཁྱེན་ནས།།དཔའ་བོ་ཡོན་ཏན་ཀུན་གྱི་རབ་བརྒྱན་པ།།ཞིང་རྣམས་བསམ་གྱིས་མི་ཁྱབ་སྣང་མཛད་ཅིང་།།བཅོམ་ལྡན་མི་ཡི་སེང་གེ་གཤེགས་པར་གྱུར།།སྤྱན་རས་གཟིགས་དང་མཐུ་ཆེན་དོན་ཡོད་དང་།།སྤོས་ཀྱི་བལ་གླང་རིན་ཆེན་ལག་བཟངས་དང་།།རིན་ཆེན་ཏོག་དང་འབྱུང་དཀའ་དཔའ་བོ་དང་།།དེ་དང་གཞན་དག་རྒྱལ་བའི་ཞབས་འབྲིང་བྱེད།།གཡས་ཕྱོགས་ན་ནི་མི་ཕམ་འདུག་གྱུར་ཏེ།།དེ་མིང་བྱམས་པ་ཡོན་ཏན་མཐའ་ཡས་ཕྱུག།བར་དུ་མ་ཆོད་སངས་རྒྱས་འགྱུར་བ་སྟེ།།བསོད་ནམས་ཡེ་ཤེས་ཚོགས་ཀྱང་རབ་ཏུ་རྫོགས།།བྱམས་དང་བཏང་སྙོམས་དགའ་བས་ལུས་བསྒོམས་ཤིང་།།ཆོས་ཀྱི་བདག་ཉིད་ཆེན་པོ་སྙིང་རྗེས་སྐྱེད།།ཡོན་ཏན་མཐའ་ཡས་ཐུབ་དབང་ཡོན་ཏན་སེམས།།བདེ་གཤེགས་ཐུགས་རྗེ་ཅན་གྱི་ཞབས་འབྲིང་བྱེད།།དེ་ཡི་རྗེས་ལ་བསྐལ་པ་བཟང་པོ་ཡི།།བློ་གྲོས་ཆེན་པོ་ལྡན་པ་ཇི་སྙེད་པའི།།སངས་རྒྱས་སྟོང་དུ་བཞིས་མ་ཚང་བ་དག།དེ་དག་གིས་ཀྱང་བྱམས་པ་མདུན་དུ་བདར།།གང་སྔོན་རྒྱལ་པོའི་ཁབ་ཀྱི་གྲོང་ཁྱེར་འདིར།།བསྐལ་པ་དག་ལ་རྒྱལ་བ་མཐའ་ཡས་མཆོད།།ཟླ་བ་མཛེས་པའི་འོད་འདྲ་ལྷ་ཡི་ལུས།།ཟླ་འོད་དཔའ་བོ་ཡང་ནི་མདུན་ན་འདུག།སྙིང་རྗེ་མཆོག་གི་གཡོན་ཕྱོགས་འདུག་པ་ནི།།འཇམ་དཔལ་བྱེ་བ་བརྒྱ་ཕྲག་མང་པོ་དང་།།དཔའ་བོ་རྫུ་འཕྲུལ་སྟོབས་ཀྱིས་མངོན་འཕགས་པ།།བརྒྱ་ཕྲག་མཐའ་ཡས་ཞིང་དུ་འགྲོ་བའོ།།དེ་ཡི་འོག་ཏུ་ཉན་ཐོས་དགེ་འདུན་ཏེ།ཤཱ་རིའི་བུ་འོག་མཽད་གལ་ནག་པོ་དང་།།འོད་སྲུང་རབ་འབྱོར་དགའ་བོ་ཀ་ཕི་ན།།བཟང་ལྡན་རྒྱལ་པོ་དེ་བཞིན་ཀཽཎྜི་ནྱ།།ཀུན་དགའ་དེ་བཞིན་གནས་བརྟན་སྒྲ་གཅན་ཟིན།།ལེགས་འོངས་ཀྲོན་ཙི་གང་པོ་འཆར་བ་པོ།།ནམ་གྲུ་གསུས་ཆེན་ཉེ་འཁོར་མ་འགགས་པ།།རལ་པ་ཅན་ནི་སྟོང་དུ་ཚང་བ་དག།ཉན་ཐོས་དགེ་འདུན་